b'\n_START_ARTICLE_\nJ\xc3\xa4nese aasta\n_START_PARAGRAPH_\n"J\xc3\xa4nese aasta" (soome keeles "J\xc3\xa4niksen vuosi") on Arto Paasilinna 1975. aastal ilmunud romaan._NEWLINE_Eesti keeles on romaan ilmunud Sirje Kiini t\xc3\xb5lkes 1995. aastal Loomingu Raamatukogus. Eesti NSV-s ei lubatud raamatut v\xc3\xa4lja anda selle tegelase, nimismees Hannikaise t\xc3\xb5ttu, kes on president Kekkose elulugu uurides j\xc3\xb5udnud j\xc3\xa4reldusele, et Kekkonen 1968. aasta paiku asendati "uue Kekkosega". Hiljem on raamat ilmunud ka l\xc3\xa4ti, leedu, vene ja ukraina keeles (www.sks.fi).\n_START_SECTION_\nSisukokkuv\xc3\xb5te\n_START_PARAGRAPH_\nElus pettunud toimetaja Vatanen korjab \xc3\xbcles liiklus\xc3\xb5nnetusel vigastatud j\xc3\xa4nesepoja ning satub koos temaga r\xc3\xa4nnates j\xc3\xa4rgneva aasta jooksul k\xc3\xb5ikv\xc3\xb5imalikesse sekeldustesse. L\xc3\xb5puks \xc3\xbcletavad Vatanen ja j\xc3\xa4nes karujahti pidades N\xc3\xb5ukogude Liidu piiri, arreteeritakse ja loovutatakse Soome ametiv\xc3\xb5imudele, kes inkrimineerivad Vatasele k\xc3\xbcmneid kuritegusid ja seaduserikkumisi (sealhulgas abielurikkumine, hulkurlus, ilma loata metslooma pidamine, salaviina joomine, s\xc3\xb5jasaagi omastamine ja vanarauaks m\xc3\xbc\xc3\xbck, v\xc3\xa4lisministeeriumi korraldatud \xc3\xb5htus\xc3\xb6\xc3\xb6gil ilma kutseta osalemine, salak\xc3\xbcttimine ja ebaseaduslik riigipiiri \xc3\xbcletamine).\n_START_SECTION_\nTsitaat\n_START_PARAGRAPH_\nMinul, selle raamatu kirjutajal, on olnud ainulaadne \xc3\xb5nn Vatast eeluurimisvanglas oleku ajal k\xc3\xbclastada; me pidasime pikki vestlusi, mille kohta ma tegin v\xc3\xb5imalikult t\xc3\xa4pseid \xc3\xbclest\xc3\xa4hendusi, ja nende p\xc3\xb5hjal olengi ma selle raamatu kirjutanud._NEWLINE_Mu m\xc3\xa4llu on talletunud pilt mehest, kes j\xc3\xa4ttis paljuski s\xc3\xbcgavam\xc3\xb5ttelise, hea iseloomuga inimese mulje; igaveseks s\xc3\xb6\xc3\xb6bisid mu m\xc3\xa4llu Vatase s\xc3\xb5nad, kui meie viimane usutlus l\xc3\xb5ppes: \xe2\x80\x9cSihuke on elu.\xe2\x80\x9d_NEWLINE_Minu arusaamise kohaselt n\xc3\xa4itas Vatase isikulooline tegu, et ta on revolutsion\xc3\xa4\xc3\xa4r, t\xc3\xb5eline m\xc3\xa4ssuline, ja selles peitus tema suurus. Kui Vatanen oma k\xc3\xb5ledas kongis hellalt j\xc3\xa4nest silitas, otsekui oleks ta olnud loomakese ema, siis teadsin, mida inimlik \xc3\xbchtekuuluvustunne v\xc3\xb5ib korda saata. M\xc3\xa4letan hetki, mil Vatanen vaatas niiske pilguga kivist vanglaseina, ja mind vaevas ebam\xc3\xa4\xc3\xa4rane tunne, et mitte miski ei v\xc3\xb5i takistada seda \xc3\xb5nnetusse olukorda aetud meest veel kord n\xc3\xa4itamas[t?] kogu oma olemuse s\xc3\xbcgavaimat j\xc3\xb5udu._NEWLINE_Kui see raamat oli juba tr\xc3\xbckikotta minemas, toodi otse vanglast mu t\xc3\xb6\xc3\xb6tuppa ratsak\xc3\xa4skjala poolt kohale toimetatud kiirtelegramm: Vatanen ja j\xc3\xa4nes olid p\xc3\xb5genenud!'